父母來港打氣 赤子豈能再失威
2024年04月09日 12:00
東網電視
更多新聞短片
田泰安父母來港探班,今早與新抱Xaviere(右一)及孫女Isabelle(右二)在晨課露面。
剛戰沙田賽事田泰安冇馬贏,6連勝斷纜之餘,同時未能在專誠來港的父親面前威威,需知安仔父親當日已襯埋套靚靚西裝,兼且戴埋黑超,成個大明星咁款,由現時在港擔任黎廐策騎員的細仔Mervin陪伴入場,打算點都有場頭馬相影吓,殊不知事與願違。
不過,有心唔怕遲,反正安仔父親仍在香港,明晚谷戰亦會繼續入場打氣,而騎者也騎足9場,當中兩匹有赤字馬名的「赤子雄心」及「赤馬雄風」俱是他騎開,後駒更是新勝猶勇,今勻回升三班負磅輕飄飄,絕對有力添食,可望同老竇影番幅頭馬相。
然而,今早安仔父親也有在晨課露面,觀看兩位兒子騎馬,適逢有10組試閘舉行,可以大飽眼福,而安仔見第4組才開始有馬試,就特登到看台陪伴父親一會,認真有孝心。其後,安仔太太Xaviere也帶埋囡囡Isabelle,與家姑日結伴到看台與家翁匯合,齊齊在凱旋門附近留下倩影,場面溫馨。